NARIADENIE KOMISIE (ES) č. 591/2008
z 23. júna 2008,
ktorým sa mení a dopĺňa nariadenie (ES) č. 712/2007, ktorým sa otvárajú stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 spolu s jeho článkom 4,
keďže:
(1)
Nariadením Komisie (ES) č. 712/2007 (2) sa otvorili stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva. Lehota na predloženie ponúk na poslednú čiastočnú verejnú súťaž uplynie 25. júna 2008.
(2)
Zásoby obilnín, ktoré sú v držbe maďarskej intervenčnej agentúry, jedinej agentúry, ktorá má k dnešnému dňu ešte zásoby, by sa mali naďalej umiestňovať na trhu s obilninami, aby sa na začiatku hospodárskeho roka 2008/2009 chovateľom, ako aj krmovinárskemu priemyslu zabezpečilo zásobovanie za konkurencieschopné ceny. V závislosti od plánovaných zasadnutí Riadiaceho výboru spoločnej organizácie poľnohospodárskych trhov by sa mali spresniť aj dni a dátumy, keď budú môcť hospodárske subjekty predkladať ponuky.
(3)
Nariadenie (ES) č. 712/2007 by sa malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Do článku 3 ods. 1 nariadenia (ES) č. 712/2007 sa dopĺňa nasledujúci pododsek:
„Od 1. júla 2008 uplynie lehota na predkladanie ponúk pre čiastkové verejné súťaže o 13.00 hod. (bruselského času) v stredu 9. júla 2008, 23. júla 2008, 6. augusta 2008, 27. augusta 2008 a 10. septembra 2008.“
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. júla 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. júna 2008